Бэці Пэйдж

**Бэты Пэйдж** (; 22 красавіка 1923 году, Нэшвіл, ЗША — 11 сьнежня 2008, Лос-Анджэлес, ЗША) — амэрыканская мадэль, якая атрымала вядомасьць у 1950-х г.г. за яе эратычныя фатаграфіі ў часопісах, для якіх яна здымалася ў адным купальніку. Так сама, яна была адной зь першых дзяўчынаў месяцу часопіса Плэйбой.

## Жыцьцяпіс

### Дзяцінства
Бэты Мэй Пэйдж нарадзілася ў горадзе Нэшвіл, штат Тэнэсі, 22 красавіка 1923 году, і была другім дзіцём у сям’і. Бацькі разьвяліся, калі ёй было 10 гадоў. З раньніх гадоў Бэты прыйшлося клапаціцца аб сваіх сёстрах. Год яны змушаныя былі пражыць у дзіцячым доме, пакуль маці, Эдна Піртал, зарабляла грошы для ўтрыманьня сям’і.

Пасьпяховая вучаніца ў школе і каледжы, Пэйдж зьбіралася абраць прафэсыю настаўніцы. Аднак ужо ўвосень 1940 году яна пачала займацца ў школе акторскага майстэрства, марачы стаць акторкай. У 1943 годзе быў зарэгістраваны шлюб Пэйдж зь яе аднакурсьнікам Білі Нілам. Неўзабаве пасьля вельмі сьціплай цырымоніі шлюбу Білі прызвалі ў войска для ўдзелу ў Другой сусьветнай вайне. У 1947 годзе шлюб быў скасаваны.

### Здымкі
Пасьля разводу Пэйдж пераехала ў Нью-Ёрк і паспрабавала стаць акторкай. У гэты жа час яна зарабляла сабе на хлеб, працуючы сакратркай. У 1950 годзе адбылася выпадковая сустрэча Бэты з Джэры Тодам — паліцыянтам, зацікаўленым у фатаграфіі. Ён дапамог ёй стварыць першыя здымкі для разьдзявалак. Іх трэба было прышпіліць да сьценкі. З-за таго здымкі зваліся ў народзе ў ЗША «прышпіліць».

Вельмі хутка Пэйдж набыла папулярнасьць у жанры эратычнае фатаграфіі, у тым ліку пазіруючы аголенай. Яе здымкі публікавалі найвядомейшыя часопісы таго часу. У 1952—1957 гадах Бэты працавала ў якасьці мадэлі ў Нью-Ёрку, супрацоўнічаючы з рознымі фатографамі. У 1955 годзе зьявіліся яе першыя знакамітыя фатаграфіі ў Плэйбой. У гэтым жа годзе яна выйграла тытул «Міс Прышпіліць».

### Канец здымкаў
У 1958 годзе Пэйдж зацікавілася рэлігіяй, а ў 1959 годзе прыняла хрысьціянства. Яна актыўна працавала ў хрысьціянскіх арганізацыях і нават спрабавала стаць місыянэрам у Анголе, аднак царква ёй адмовіла, з-за таго, што ў гэты момант яна была двойчы разьведзена.

У 1958 годзе быў складзены яе другі шлюб, які быў разарваны ў 1963 годзе.

У 1960 годзе Бэты канчаткова вярнулася ў Нэшвіл. Тамака быў складзены кароткачасовы шлюб зь першым мужам, Білі Нілам. У 1967 годзе новым мужам Бэты стаў Гару Леар, аднак і гэты зьвяз распаўся ў 1972 годзе.

У 1970-х гг. некалькі выданьняў выпусьцілі кнігі з фатаздымкамі Пэйдж 1950-х, і да яе асобы зноў узьнікла вялікая цікавасьць. У апошнія гады жыцьця Бэты Пэйдж карысталася паслугамі адвакатаў, каб атрымаць грошы, якія зарабляліся іншымі кампаніямі на праектах, зьвязаных зь яе імем.

У 1979 годзе ў Бэты здарыўся нэрвовы зрыў. Ёй быў пастаўлены дыягназ шызафрэнія, пасьля чаго яна правяла 20 месяцаў у псыхіятрычнай лякарні штата. У наступным яна знаходзілася пад назіраньнем, а канчаткова была вызваленая з клінікі ў 1992 годзе.

### Сьмерць
6 сьнежня 2008 году Бэты Пэйдж была шпіталяваная з дыягназам сардэчны прыступ у клініку ў Лос-Анджэлесе, дзе неўзабаве запала ў кому. Апарат штучнага жыцьцезабесьпячэньня па рашэньні сваякоў быў адключаны 11 сьнежня 2008 году.

Прыхільнікі Бэты Пэйдж лічаць, што яе эратычныя здымкі сталі адным з асноўных фактараў, які спрыяў разьвіцьцю сэксуальнай рэвалюцыі ў Амэрыцы ў пачатку 1960-х гг. Заснавальнік часопіса «Playboy» Хью Хафнэр лічыць яе «*культавай фігурай, якая спрыяла зьмяненьню адносінаў да сэкса, моды, усяго грамадзтва*».

## Карціны
За сваю кар’еру Бэты зьнялася ў некалькіх фільмах. Ёй прыпісвалі эратычную сувязь з Мэрылін Манро. Аб яе жыцьці напісана некалькі біяграфічных кніг, а таксама зьнята два фільма — «Бэты Пэйдж: Цёмны анёл» (2004) і «Непрыстойная Бэты Пэйдж» (2005).

## Заўвагі

## Вонкавыя спасылкі

* Афіцыйная старонка Бэці Пэйдж

Катэгорыя:Нарадзіліся ў Нэшвіле
Катэгорыя:Акторкі ЗША
Катэгорыя:Фотамадэлі ЗША
Катэгорыя:Памерлі ў Лос-Анджэлесе
Катэгорыя:Памерлі ад інфаркту міякарда